Hász Róbert: A Sok vizeknek zúgása (Kortárs Kiadó, 2008) című novelláskötet fogadtatása

[–]: János vagy Pál? Hász Róbert: Sok vizeknek zúgása = Heti Válasz, 2008. július 31. 56. old.

–––––––––––––––––––––––

János vagy Pál?

Hász Róbert: Sok vizeknek zúgása. KORTÁRS, BUDAPEST, 2008. ÁRA: 2200 FT - Hász Róbert a Vajdaságból települt át 1991-ben, s ma már ismerősebben cseng a neve Német- és Franciaországban, mint Budapesten. Tudniillik a délvidéki vérfürdőből egyenesen a magyar politikai-ideológiai háborúba csöppent, amikor a művek higgadt értékelésére nem volt idő. Messziről az ő tehetsége jobban látszott, le is fordították, agyon is dicsérték könyveit (A szalmakutyák szigete, Diogenész kertje, Végvár).

A Kortárs Kiadónál tavaly megjelent, A künde című, a honfoglalás korában játszódó regénye után idén sokoldalú tehetségét jól bizonyító novelláskötettel állt elő. Ősi történeteket mesél el újra, ismerős szereplők sorsát, tetteit vetíti elénk, hogy az egykor lezajlott eseményeket új színben tüntesse fel, hogy a régi egyiptomi görög vagy zsidó hősökben felmutassa mai dilemmáinkat. Sem a gondok, sem az ember lényege nem változik ugyanis az idők folyamán. Csak a pillantásunk más. A héroszban észrevesszük a reményvesztett lelket, a filozófusban az ügyes cselszövőt. Hász gondos történeti előtanulmányok után idézi fel a kort, s máris ott vagyunk az athéni seregben vagy János apostol otthonában, ahol eddig nem hallott kérdések vetődnek fel. Vajon ki a Mester hűségesebb követője, Pál, a diadalmas térítő, vagy a látomásokkal viaskodó János? Vagy miért bolyongtak a zsidók negyven évig a pusztában, ha egyszer az Ígéret földjének kapujában álltak?

E történeteken kívül vannak a kötetben szórakoztató regényklippek, partitúra-átiratok (Gárdonyi Géza, Hajnóczy Péter, Lázár Ervin művei alapján), amelyek azt jelzik, Hász Róbert tele van ötlettel, témával. Még sok nagyszerű, igényesen szórakoztató művet várhatunk tőle.